- Helmut Duckadam, atac direct la adresa lui Horațiu Moldovan
- Ce a spus "Eroul de la Sevilla" despre portarul lui Atletico
Helmut Duckadam a lansat un atac direct la adresa lui Horațiu Moldovan. "Eroul de la Sevilla" a vorbit despre portarul care a ajuns la Atletico Madrid, în această iarnă.
Fostul mare portar al Stelei a sugerat faptul că numărul 1 de la echipa națională nu este un portar constant și că în perioada în care a jucat la Rapid, a comis mai multe greșeli.
Helmut Duckadam, atac direct la adresa lui Horațiu Moldovan
Legenda clubului Steaua București a spus că Horațiu Moldovan nu a ținut cont de criticile sale. Duckadam a menționat faptul că fostul portar de la Rapid îl asculta doar pe Bogdan Stelea, care îl lăuda constant.
Totodată, Helmut a spus că Moldovan nu este un portar constant și a dat de înțeles că nu l-ar alege pentru postul de titular, la echipa națională.
"De câte ori l-am criticat pe Horațiu Moldovan? Nici nu a vrut să audă de mine, îl lăuda pe Stelea, că el îi cânta în strună. La echipa națională a fost fantastic, dar la Rapid a pierdut vreo 6-9 puncte singur. A scos echipa de câteva ori, dar eu aș merge pe un portar constant", a spus Helmut Duckadam, la digisport.ro.
Horațiu Moldovan este în pericol înainte de EURO 2024. Fostul portar de la Rapid nu a apucat încă să debuteze la Atletico Madrid, iar astfel și-ar putea pierde postul de titular, din partea echipei naționale. În momentul de față, Edi Iordănescu este pus în fața unui fapt dificil, acela de a alege un nou titular, în cazul în care "Moldo" nu se va impune rapid pe Metropolitano.
Horaţiu Moldovan, un nou mesaj pe TikTok
Horaţiu Moldovan a transmis un nou mesaj pe TikTok. Portarul echipei naționale a devenit o adevărată vedetă pe rețelele de socializare.
Chiar dacă nu a debutat încă pentru echipa din capitala Spaniei, Moldovan le-a generat sute de mii de vizualizări celor de la Atletico. Conturile sociale ale ibericilor au fost luate cu asalt de fanii români, atunci când în postări apărea fostul portar de la Rapid.
Portarul plecat în această iarnă din Liga 1 le-a transmis un mesaj fanilor români, prin intermediul contului oficial de Tik Tok al celor de la Atletico Madrid.
Horațiu Moldovan a ținut să le reamintească susținătorilor că pe contul oficial al echipei din capitala Spaniei pot fi urmărite cele mai noi videoclipuri de la antrenamente, acolo unde poate fi văzut în timp ce se pregătește alături de vedetele lui Atletico.
"Salut prieteni de pe TikTok! Multumim pentru că ne urmăriți în continuare! Pentru a vedea cele mai noi videoclipuri de la antrenamente, cu mine, urmăriți în continuare TikTok Atletico! Forța Atletico!", a transmis Horațiu Moldovan.